11. marts blev en skelsættende dag for Danmark. Her lukkede Danmark ned, da coronakrisen ramte. Det gik hårdt ud over mange virksomheder, og det familieejede Kruse Vask i Veddum ved Hadsund gik ikke fri. Vaskeriets største kundegrundlag er hotel- og restaurationsbranchen, som også blev hårdt ramt af nedlukningen, og fra den ene dag til den anden, mistede vaskeriet 95 procent af sin omsætning. - Kunderne trak jo deres ordrer tilbage, og så måtte vi om fredagen, ti minutter i lukketid, kalde medarbejderne sammen og fortælle, at vi blev nødt til at sende størstedelen hjem, fortæller medejer og tredje generation i Kruse Vask, Martin Kruse. Kun tre ud af de 25 medarbejdere blev tilbage for at servicere de kunder, der stadig havde ordrer hos Kruse Vask. Nye forretningsmodeller For at forsøge at redde noget af omsætningen, arbejdede ledelsen på nye forretningsmodeller, men inden redningsplanerne blev sat i værk, blev Kruse Vask overhalet af virkeligheden. For midt i maj fik hoteller og restauranter lov at åbne igen, og samtidig blev sommeren 2020 en af de helt travle, da mange danskere holdt ferie herhjemme. Det kunne mærkes hos Kruse Vask, der ikke bare fik sine stamkunder tilbage. Nye meldte sig også under fanerne. - I al beskedenhed tror jeg, at vi havde fat i noget af det rigtige, inden coronakrisen ramte os, og vi brugte også tiden på at få lidt eftertænksomhed ind i virksomheden, og så fandt vi ud af, at vi var en leverandør, flere gerne ville have, siger Martin Kruse. Grøn profil Han er overbevist om, at det er virksomhedens grønne og bæredygtige profil, der hitter hos kunderne. I år har Kruse Vask halveret sit vandforbrug og vaskeriet har lavet aftaler med flere samarbejdspartnere, der aftager de ellers udtjente tekstiler, så ikke det mindste stykke stof smides ud med i stedet bliver genanvendt. Hver uge kommer nye kunder til, vaskeriet har lige nu 30 ansatte og travlt som aldrig før. Men det er ikke tid til at hvile på laurbærrene. - Nu vil vi bruge den næste tid på at komme ind på nogle nye markeder, så vi kan stå stærkt og sikre en omsætning, der kan holde vores medarbejdere på pinden året rundt. Og så gælder det om at ruste virksomheden, for vi ved jo ikke, hvornår vi risikerer at stå i en ny krise, siger Martin Kruse.

Referat:
Kruse Vask i Veddum mistede med et 95 procent af sin omsætning, da coronanedlukningen trådte i kraft. Nu har de travlt som aldrig før.